b'\n_START_ARTICLE_\nDetonatoriaus stiprintuvas\n_START_PARAGRAPH_\nDetonatoriaus stiprintuvas (angl. explosive booster), tarpinis detonatorius, tarpinis u\xc5\xbetaisas\xc2\xa0\xe2\x80\x93 sprogdinimo \xc4\xaftaisas, padidinantis inicijuojan\xc4\x8dios sprogstamosios med\xc5\xbeiagos energij\xc4\x85, kad \xc5\xa1ios pakakt\xc5\xb3 susprogdinti nejautrios, bet didelio galingumo antrin\xc4\x97s sprogstamosios med\xc5\xbeiagos u\xc5\xbetais\xc4\x85. Tai sprogusis elementas, pakankamai jautrus, kad j\xc4\xaf su\xc5\xbeadint\xc5\xb3 ma\xc5\xbeas sprogdiklio elementas (pvz., padegamoji arba detonuojamoji kapsul\xc4\x97), ir pakankamai stiprus kad sukelt\xc5\xb3 pagrindinio u\xc5\xbetaiso detonacij\xc4\x85._NEWLINE_Daliai sprogstam\xc5\xb3j\xc5\xb3 med\xc5\xbeiag\xc5\xb3\xc2\xa0\xe2\x80\x93 TNT, B mi\xc5\xa1iniui, ANFO ir daugeliui kit\xc5\xb3, turin\xc4\x8di\xc5\xb3 ma\xc5\xbe\xc4\x85 sm\xc5\xabgin\xc4\xaf jautr\xc4\xaf\xc2\xa0\xe2\x80\x93 detonuoti nepakanka u\xc5\xbedegimo vamzdelio, sprogdiklio ar detonatoriaus energijos. \xc5\xa0i\xc5\xb3 med\xc5\xbeiag\xc5\xb3 u\xc5\xbetaisams sprogdinti ir b\xc5\xabna reikalingas detonatoriaus stiprintuvas. Tuo tarpu daliai sprogal\xc5\xb3 (pvz., C-4) pakanka vien detonatoriaus._NEWLINE_Anks\xc4\x8diau detonatori\xc5\xb3 stiprintuvuose pla\xc4\x8diai naudojo tetril\xc4\x85 (ypa\xc4\x8d Antrojo pasaulinio karo metais), bet dabar j\xc4\xaf beveik visi\xc5\xa1kai pakeit\xc4\x97 kitos SM\xc2\xa0\xe2\x80\x93 heksogenas (RDX) ar PETN. Paprastai detonatoriaus stiprintuvas b\xc5\xabna cilindras i\xc5\xa1 RDX ar PETN, \xc4\xaf kurio vid\xc5\xb3 \xc4\xafstatomas detonatorius._NEWLINE__NEWLINE_Paprastai detonatoriaus stiprintuve b\xc5\xabna nuo keliasde\xc5\xa1imties gram\xc5\xb3 iki keli\xc5\xb3 kilogram\xc5\xb3 (da\xc5\xbeniausiai\xc2\xa0\xe2\x80\x93 keli \xc5\xa1imtai gram\xc5\xb3) sprogstamosios med\xc5\xbeiagos. Masyv\xc5\xabs stiprintuvai naudojami sprogdinant, pvz., didelius u\xc5\xbetaisus i\xc5\xa1 \xc5\xa1imt\xc5\xb3 kilogram\xc5\xb3 ar de\xc5\xa1im\xc4\x8di\xc5\xb3 ton\xc5\xb3 nejautri\xc5\xb3 sprogal\xc5\xb3. Da\xc5\xbenai pramon\xc4\x97je naudojamos sprogstam\xc5\xb3j\xc5\xb3 med\xc5\xbeiag\xc5\xb3 u\xc5\xbetaisai d\xc4\x97l nepalanki\xc5\xb3 s\xc4\x85lyg\xc5\xb3 (vandens poveikis, \xc5\xa1altis, u\xc5\xbetais\xc5\xb3 i\xc5\xa1d\xc4\x97stymo nepatogumas) b\xc5\xabna nepakankamai jautr\xc5\xabs sprogdinant standartiniais sprogdikliais. D\xc4\x97l to kalnakasybos ar kaln\xc5\xb3 reljefo keitimo vietose dalis sprogdinimui paruo\xc5\xa1t\xc5\xb3 u\xc5\xbetais\xc5\xb3 gali nesprogti, kas apsunkina darbus ir smarkiai ma\xc5\xbeina darb\xc5\xb3 saug\xc4\x85. Dirbant tokiomis s\xc4\x85lygomis pla\xc4\x8diai naudojami detonatori\xc5\xb3 stiprintuvai (tarpiniai u\xc5\xbetaisai), kurie garantuoja u\xc5\xbetais\xc5\xb3 inicijavimo efektyvum\xc4\x85._NEWLINE_Improvizuotuosiuose sprogmenyse kaip detonatoriaus stiprintuv\xc4\x85 da\xc5\xbenai naudoja plasti\xc5\xa1k\xc4\x85sias sprogstam\xc4\x85sias med\xc5\xbeiagas. Pvz., \xc4\xaf 120\xc2\xa0mm minosvaid\xc5\xbeio minos sprogdiklio lizd\xc4\x85 \xc4\xafspaud\xc5\xbeia gabal\xc4\x97l\xc4\xaf semtekso.'